REGLAMENT INTERN DE L'ESCOLA UNIVERSITÀRIA D'ÒPTICA I OPTOMETRIA - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/323)
  + [Valencià](/va/acuerdo/323)






Selector de idioma

Leer

* [Español](/es/acuerdo/323)
* [Valencià](/va/acuerdo/323)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE L'ESCOLA UNIVERSITÀRIA D'ÒPTICA I OPTOMETRIA[Butlletí Oficial Universitat d'Alacant](/ca/Publicacion)
=========================================================================================================================

Secretaria General

Butlletí Oficial Universitat d'Alacant





REGLAMENT INTERN DE L'ESCOLA UNIVERSITÀRIA D'ÒPTICA I OPTOMETRIA

Data d'aprovació
:   31/05/2006

Data de publicació
:   02/06/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=323.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/323)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/323)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE L'ESCOLA UNIVERSITÀRIA D'ÒPTICA I OPTOMETRIA&url=https://www.boua.ua.es/va/acuerdo/323)

**Títol:** REGLAMENT INTERN DE L'ESCOLA UNIVERSITÀRIA D'ÒPTICA I OPTOMETRIA

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 31 de maig de 2006

REGLAMENT INTERN DE L’ESCOLA UNIVERSITÀRIA D’ÒPTICA I OPTOMETRIA DE LA UNIVERSITAT D’ALACANT  
  
 EXPOSICIÓ DE MOTIUS    
 L’aprovació de l’Estatut de la Universitat d’Alacant pel Decret 73/2004, de 7 de maig, del Consell de la Generalitat, publicat en el Diari Oficial de la Generalitat Valenciana de 18 de maig de 2004, representa l’adaptació a la Llei Orgànica 6/2001 d’universitats, de 21 de desembre, de la norma fonamental de la Universitat. A partir d’aquell moment, s’obri el període d’adaptació a aquest Estatut de tota la normativa interna generada pels òrgans de govern de la Universitat d’Alacant. En aquest sentit, en la seua disposició final s’estableix un termini màxim d’un any, des de l’entrada en vigor, per a l’adopció de les disposicions necessàries per a desenvolupar-lo i executar-lo.  
    
 El vigent estatut estableix en l’article 58 a) que correspon al Consell de Govern aprovar els reglaments de les diferents facultats i escoles universitàries. Així mateix, l’Estatut preveu expressament l’existència, com a mínim, dels següents reglaments de les facultats i escoles universitàries: el reglament intern del centre, l’elaboració del qual correspon exclusivament a la junta d’escola universitària (article 81 g); el reglament intern del claustre de l’escola universitària, respecte al qual l’Estatut no determina per qui ha de ser elaborat, entenem que ha de ser el claustre qui l’elabore o, si escau, n’informe favorablement; i el reglament de règim intern de la delegació d’alumnes, que n’ha de regular les funcions, composició i funcionament i que ha de ser aprovat per la junta de centre corresponent, a proposta de la delegació d’alumnes (article 178.2).  
    
 Aquest Reglament integra els dos primers: el Reglament intern de l’Escola Universitària d’Òptica i Optometria i el Reglament intern del Claustre de l’Escola Universitària d’Òptica i Optometria, en la mesura que els dos regulen els aspectes orgànics i de funcionament de l’escola universitària i dels seus òrgans de govern. Cal destacar l’àmplia potestat reglamentària que l’article 11.2 de l’Estatut de la Universitat reconeix als diferents centres. Davant l’alternativa de presentar dos textos articulats separats, entenem que el Reglament de Règim Intern ha de regular els dos òrgans de representació del centre: el Claustre i la Junta d’Escola Universitària, amb l’aprovació prèvia dels dos òrgans i l’aprovació final del Consell de Govern.  
               
 Així mateix, i atès el caràcter detallat i exhaustiu amb el qual, en alguns casos, l’Estatut regula determinades matèries, hi havia dues possibilitats en l’elaboració del nostre Reglament intern: fer contínues remissions a l’Estatut, limitant-nos a regular aspectes que aquest no preveu, o bé -opció que aquest Reglament fa en major mesura- integrar les normes bàsiques de l’Estatut, corresponents als òrgans de l’Escola Universitària, amb el desenvolupament i addició que aquestes permeten.  
    
 El Reglament s’estructura en un títol preliminar, quatre títols, una disposició addicional, dues transitòries, una derogatòria i una final. El títol preliminar es refereix a la naturalesa, composició i competències del centre; el títol I, als òrgans de govern i representació de l’Escola Universitària; el títol II, a la Delegació d’Alumnes; el títol III, al règim econòmic i financer, i el títol IV, a la reforma del Reglament.  
    
    
 TÍTOL PRELIMINAR DE L’ESCOLA UNIVERSITÀRIA D’ÒPTICA I OPTOMETRIA    
 Article 1. Naturalesa  
    
 1. L’Escola Universitària d’Òptica i Optometria de la Universitat d’Alacant és el centre encarregat de l’organització dels ensenyaments i els processos acadèmics, administratius i de gestió que permeten obtenir els títols de caràcter oficial i validesa en tot el territori nacional, així com d’aquelles altres funcions que establisquen l’estatut de la Universitat d’Alacant i la resta de normes d’aplicació.  
    
 2. L’Escola Universitària constitueix també la unitat de representació a través de la qual s’elegeixen els membres dels òrgans col·legiats generals de la Universitat, llevat de les excepcions establides en l’Estatut de la Universitat.  
    
 Article 2. Competències  
 Són competències de les escoles universitàries:  
 a)       Elaborar i coordinar els plans d’estudi de les diverses titulacions, com també el seu seguiment i revisió.  
 b)       Proposar la implantació de nous ensenyaments i titulacions.  
 c)       Impulsar la normalització lingüística del valencià en el desenvolupament de les seues titulacions.  
 d)       Promoure i desenvolupar processos de qualitat en la docència i participar en l’avaluació de les activitats del personal docent i d’administració i serveis adscrit al centre.  
 e)       Organitzar i coordinar els serveis i instal·lacions necessaris per al desenvolupament de l’activitat docent i acadèmica dels ensenyaments i titulacions vinculats al centre.  
 f)         Supervisar el funcionament general dels ensenyaments i el compliment de les obligacions docents del professorat.  
 g)       Promoure i organitzar activitats d’extensió universitària.  
 h)       Efectuar les matrícules, expedients, trasllats i certificats acadèmics de l’alumnat, i també les propostes de convalidació i altres actuacions similars de gestió acadèmica.  
 i)         Organitzar i desenvolupar les proves de selecció de l’alumnat, en els casos en què escaiga d’acord amb la normativa en vigor.  
 j)         Organitzar i proposar la seua plantilla de personal d’administració i serveis, en els termes de la programació pròpia de la Universitat.  
 k)       Administrar els seus pressupostos i gestionar els mitjans materials de conformitat amb la planificació econòmica i comptable de la Universitat.  
 l)         Impulsar la col·laboració amb entitats públiques i privades en els fins que li són propis.  
 m)     Cooperar amb els altres òrgans de la Universitat en la realització de les seues funcions.  
 n)       Promoure les accions d’intercanvi i mobilitat dels seus membres.  
 o)       Orientar i informar els estudiants sobre les activitats que els afecten, especialment amb vista a la seua inserció laboral.  
 p)       Projectar les seues activitats en l’entorn social.  
 q)       Qualsevol altra funció assignada per les lleis, l’Estatut de la Universitat i altres normes d’aplicació.  
 Article 3. Composició  
    
 1. Són membres de l’Escola Universitària:  
    
 a)       El personal docent i investigador adscrit.  
 b)       Els becaris d’investigació adscrits.  
 c)       L’alumnat matriculat en les titulacions adscrites.  
 d)       El personal d’administració i serveis adscrit.  
    
 2. El personal docent i investigador, els becaris d’investigació i el personal d’administració i serveis adscrits a l’Escola Universitària no podran ser adscrits simultàniament a cap altra escola universitària o facultat.  
    
    
 TÍTOL I : GOVERN I REPRESENTACIÓ DE L’ESCOLA UNIVERSITÀRIA D’ÒPTICA I OPTOMETRIA   
    
 Article 4. Òrgans de govern i representació  
    
 1. Els òrgans de govern i representació de l’Escola Universitària són el Claustre i la Junta d’Escola Universitària, com a òrgans col·legiats, i el director, els subdirectors i el secretari, com a òrgans unipersonals.  
    
 2. Les resolucions i acords dels òrgans unipersonals o col·legiats del centre seran recurribles en els termes previstos en la normativa vigent.  
    
 Capítol 1. Claustre de l’Escola Universitària  
    
 Article 5. Naturalesa i competències  
    
 El Claustre de l’Escola Universitària és l’òrgan col·legiat encarregat d’elegir i destituir, si escau, el director, així com d’elegir d’entre els seus membres els representants electes de la Junta d’Escola Universitària.  
    
 Article 6. Composició  
    
 El Claustre de l’Escola Universitària d’Òptica i Optometria estarà compost pels membres següents:  
    
 a)       El director, que en serà el president.  
 b)       El secretari del centre, que ho serà del claustre.  
 c)       Tot el professorat doctor dels cossos docents universitaris adscrit al centre que es trobe en servei actiu i efectiu, que constituirà el 51 per 100 del claustre.  
 d)       Una representació del professorat funcionari no doctor, contractats doctors i professorat col·laborador adscrit, elegits per ells i entre ells, que en constituirà el 8 per 100.  
 e)       Una representació dels ajudants, ajudants doctors, becaris i personal investigador adscrit, elegits per ells i entre ells, que en constituirà el 2 per 100.  
 f)         Una representació dels associats, emèrits i visitants, elegits per ells i entre ells, que en constituirà l’1 per 100.  
 g)       Una representació dels estudiants matriculats en el centre en la modalitat de matrícula ordinària, elegits per ells i entre ells, que en constituirà el 26 per 100.  
 h)       Una representació del personal d’administració i serveis adscrit, elegits per ells i entre ells, que en constituirà el 12 per 100.  
    
 Article 7. Renovació  
    
 1. El Claustre de l’Escola Universitària, en la seua part electiva, es renovarà cada quatre anys, llevat de la representació dels estudiants, que es renovarà cada dos anys.  
    
 2. Les vacants que es produïsquen les cobrirà immediatament el candidat més votat que no haguera estat elegit de la llista del col·lectiu corresponent. Quan hi haja impossibilitat de cobrir les vacants a través d’aquest sistema, el director convocarà les oportunes eleccions parcials durant el primer trimestre de cada curs acadèmic, i el mandat d’aquests representants conclourà quan concloga el mandat del col·lectiu de què es tracte.  
 Article 8. Pèrdua de la condició de claustral  
    
 La condició de claustral es perd per les raons següents:  
    
 a)       Deixar de pertànyer a l’Escola Universitària d’Òptica i Optometria.  
 b)       Deixar de formar part del col·lectiu pel qual haguera resultat elegit.  
 c)       Extinció del mandat.  
 d)       Dimissió.  
    
 Capítol 2. Junta d’Escola Universitària  
    
 Article 9. Naturalesa i competències  
    
 1. La Junta d’Escola Universitària d’Òptica i Optometria és l’òrgan col·legiat de govern al qual correspon adoptar les decisions bàsiques que afecten l’activitat docent i administrativa del centre, com també les decisions normatives internes.   
    
 2. Correspon a la Junta d’Escola Universitària d’Òptica i Optometria les competències següents:  
 a)        Aprovar les directrius d’actuació del centre en el marc de la programació general de la Universitat.  
 b)        Aprovar la memòria de gestió del degà i de la resta d’òrgans de govern del centre.  
 c)        Impulsar peticions de creació o supressió de titulacions.  
 d)        Elaborar les propostes de plans d’estudi o les modificacions.  
 e)        Establir els criteris bàsics d’organització i coordinació de les activitats docents del centre.  
 f)          Gestionar i distribuir els espais que estiguen assignats a l’Escola Universitària.  
 g)        Aprovar la proposta de pressupost del centre i la liquidació de comptes.  
 h)        Elaborar i proposar l’aprovació del reglament intern del centre.  
 i)          Aprovar el reglament intern de la delegació d’alumnes.  
 j)          Emetre un informe previ sobre el nombre màxim d’alumnes que poden cursar estudis en les titulacions del centre.  
 k)        Emetre un informe previ sobre l’establiment de criteris per a dur a terme proves de selecció de l’alumnat.  
 l)          Proposar el nomenament de doctors honoris causa i els premis i distincions que siguen de la seua competència.  
 m)      Emetre un informe preceptiu sobre les propostes de creació, modificació o supressió de departaments adscrits o que es propose adscriure al centre, o de les seues àrees de coneixement.  
 n)        Informar preceptivament sobre els conflictes que se susciten entre departaments i àrees de coneixement relatius a l’adjudicació de docència en els plans d’estudi del centre.  
 o)        Proposar al Consell de Govern els criteris d’assignació de professorat a les titulacions i ensenyaments que s’impartisquen en el centre amb la finalitat de millorar la qualitat docent.  
 p)        Qualsevol altra competència que li atribuïsquen l’Estatut de la Universitat i la resta de normes aplicables.  
    
 Article 10. Composició  
    
 La Junta d’Escola Universitària d’Òptica i Optometria ha d’estar composta pels membres següents:  
    
 a) Membres nats:  
 - El director, que la presidirà.  
 - El secretari del centre, que ho serà de la Junta.  
 - Els directors dels departaments adscrits al centre.  
 - El delegat dels estudiants, de la corresponent Delegació d’Alumnes del centre.  
 - El responsable directe dels serveis d’administració del centre.  
    
 b) Deu membres designats pel director.  
    
 c) Entre un mínim de vint membres i un màxim de cinquanta, segons el que establisca el Claustre de l’Escola Universitària elegits per ells i entre ells, respectant la representació dels diferents col·lectius en el claustre.  
    
 Article 11. Renovació  
    
 1. El mandat de la Junta d’Escola Universitària coincidirà amb el mandat del Claustre del centre.  
    
 2. En la sessió constitutiva del Claustre de l’Escola Universitària es farà l’elecció dels representants del diferents col·lectius en la Junta d’Escola Universitària. En el supòsit de la representació dels estudiants, el claustre els elegirà cada dos anys.  
    
 3. Les vacants que es produïsquen seran cobertes pel candidat més votat que no haguera estat elegit de la llista del col·lectiu corresponent, fent, si escau, durant el primer trimestre del curs acadèmic les eleccions parcials corresponents a cada un dels diferents col·lectius. El mandat d’aquests representants conclourà amb el del col·lectiu de què es tracte.  
 Article 12. Pèrdua de la condició de membre de la Junta d’Escola Universitària  
 La condició de membre de la Junta d’Escola Universitària es perd:  
    
 a)       Per deixar de pertànyer a l’Escola Universitària d’Òptica i Optometria.  
 b)       Per deixar de formar part del col·lectiu pel qual haguera resultat elegit.  
 c)       Per deixar d’ocupar el càrrec per al qual haguera sigut nomenat.  
 d)       Per revocació del nomenament en els casos de designació.  
 e)       Per expiració del mandat.  
 f)         Per dimissió.  
    
 Article 13. Reunions  
    
 La Junta d’Escola Universitària d’Òptica i Optometria es reunirà:  
    
 a)       En sessió ordinària, almenys una vegada al trimestre.  
 b)       En sessió extraordinària, sempre que siga convocada pel director, a iniciativa pròpia o quan ho sol·licite almenys una cinquena part dels seus membres.  
    
  Capítol 3. Comissions de l’Escola Universitària  
    
 Article 14. Enumeració  
    
 1. La Junta d’Escola Universitària d’Òptica i Optometria podrà constituir comissions (Comissió Permanent, Comissió Acadèmica i d’Ordenació Docent, Comissió de Postgrau, Comissió de Qualitat, etc.).  
    
 2. L’acord de creació de cada comissió haurà de determinar els objectius, la composició, les normes de funcionament, el seu caràcter permanent o no, i si els acords adoptats en la comissió requereixen o no l’aprovació posterior de la junta de centre.  
    
 3. Durant el primer trimestre de cada curs acadèmic es procedirà a la renovació de les comissions del curs anterior.  
    
 Article 15. Funcionament  
    
 1. Les comissions de l’Escola Universitària seran presidides pel director o el subdirector en qui aquest delegue.  
    
 2. Els membres de les comissions només podran delegar el vot en un altre membre de la comissió.  
    
 Capítol 4. Organització i funcionament del Claustre i de la Junta de l’Escola Universitària  
    
 Article 16. Convocatòries  
    
 1. La convocatòria del Claustre i de la Junta d’Escola Universitària correspon al director, a través del secretari, i haurà de notificar-se assegurant la recepció pels seus membres amb una antelació mínima de quaranta-vuit hores, excepte els casos d’urgència. La notificació podrà fer-se mitjançant correu electrònic, llevat que el membre de l’òrgan col·legiat comunique al secretari de l’Escola Universitària una altra forma de notificació.  
    
 2. La convocatòria ha de contenir l’ordre del dia de la sessió i la informació sobre els temes objecte de la sessió s’ha de posar a la disposició dels membres de l’òrgan col·legiat en el mateix termini.  
    
 3. L’ordre del dia el fixa el director, tenint en compte, si escau, les peticions dels altres membres formulades amb antelació suficient. Cal incloure obligatòriament en l’ordre del dia els temes que li hagen sigut presentats per escrit, amb una antelació de 48 hores a la data de la convocatòria, per un mínim del deu per cent dels membres de l’òrgan.  
    
 4. El director, quan ho requerisquen els assumptes que s’hagen de tractar, podrà invitar persones no pertanyents a l’òrgan col·legiat, amb veu i sense vot. Aquestes persones hauran d’abandonar la sessió en el moment de la votació.  
    
 Article 17. Sessions  
    
 1. El Claustre i la Junta de l’Escola Universitària es consideraran vàlidament constituïts quan hi assistisquen a la sessió la meitat més un dels seus membres, en primera convocatòria, o un terç dels seus membres, en segona convocatòria, mitja hora després. Per a computar el quòrum, les fraccions iguals o superiors a 0,50 es corregeixen per excés i les inferiors, per defecte.  
    
 2. En tot cas, per a la vàlida constitució de l’òrgan es requereix la presència del director i del secretari o, si escau, dels qui els substituïsquen.  
    
 Article 18. Acords  
    
 1. Llevat dels casos en què l’Estatut de la Universitat o aquest Reglament prevegen una altra majoria, els acords seran adoptats per la majoria simple dels assistents a la sessió. El vot del president serà diriment, en el supòsit d’empat.  
    
 2. Llevat de previsió expressa en contra de l’Estatut de la Universitat, les referències al règim d’acords es computaran tenint en compte el nombre de membres que en cada moment componguen l’òrgan.  
    
 3. No es podrà deliberar o acordar cap assumpte que no conste en l’ordre del dia de la sessió, llevat que estiguen presents tots els membres de l’òrgan col·legiat i que el vot favorable de la majoria absoluta declare la urgència de l’assumpte.  
    
 4. Les votacions es faran a mà alçada. No obstant això, la votació ha de ser secreta quan es tracte de l’elecció de persones o quan ho sol·licite, almenys, una cinquena part dels assistents.  
    
 Article 19. Convocatòria i actes  
    
 1. El secretari farà la convocatòria de les sessions per ordre del president, les notificarà als components, rebrà les actes de comunicació i prepararà el despatx dels assumptes.  
    
 2. De cada sessió s’estendrà una acta que contindrà, com a mínim, la relació d’assistents, l’ordre del dia de la reunió, les circumstàncies del lloc i temps en què s’ha celebrat, els punts principals de les deliberacions i el contingut dels acords adoptats.  
    
 3. Les actes seran signades pel secretari amb el vistiplau del president i s’aprovaran en la mateixa sessió, si està previst en l’ordre del dia, o en la següent.  
    
 4. El secretari podrà expedir certificació dels acords adoptats sense perjudici de l’aprovació ulterior de l’acta, i s’hi haurà de fer constar expressament aquesta circumstància.  
 Article 20. Delegacions  
 1. Llevat dels casos expressament previstos, qualsevol membre d’un òrgan col·legiat podrà delegar el seu dret en un altre membre.  
 2. La delegació haurà de constar per escrit i ser notificada al president de l’òrgan en el moment de la constitució de la sessió.  
 3. A l’efecte d’establir el quòrum per a la constitució vàlida de l’òrgan i les majories per a l’adopció d’acords, es considerarà present el membre que haja exercici la delegació, i s’atorgarà eficàcia al vot que per ell emeta, si escau, el membre delegat.  
    
    
    
    
 Capítol 5. Director  
    
 Article 21. El director  
    
 El director té la representació de l’Escola Universitària i exerceix les funcions de direcció i gestió ordinària del centre.  
    
 Article 22. Competències  
    
 Són competències del director les següents:  
    
 a)       Representar el centre.  
 b)       Convocar i presidir el Claustre i la Junta de l’Escola Universitària i executar-ne els acords, així com la resta d’òrgans col·legiats previstos en aquest Reglament.   
 c)       Coordinar i supervisar la docència, així com les altres activitats de l’Escola Universitària.  
 d)       Proposar el nomenament de subdirectors i del secretari del centre, així com el cessament.  
 e)       Organitzar i dirigir els serveis administratius i el personal d’administració i serveis destinat en el centre.  
 f)         Resoldre les sol·licituds de l’alumnat de canvi de grup.  
 g)       Aprovar les despeses en execució del pressupost corresponent.  
 h)       Assegurar el compliment de les normes que afecten el centre i, en particular, les relatives al bon funcionament de els activitats i els serveis.  
 i)         Proposar l’exercici de la potestat disciplinària sobre els membres pertanyents a l’Escola Unviersitària.  
 j)         Qualsevol altra funció atribuïda per la legislació vigent i l’Estatut de la Universitat d’Alacant.  
    
 Article 23. Elecció i nomenament  
    
 El director serà elegit pel claustre de l’Escola Universitària entre el professorat doctor pertanyent als cossos docents universitaris. El seu nomenament correspon al rector. Si no n’hi ha, el director serà elegit entre funcionaris de cossos docents universitaris no doctors o professorat contractat doctor. Serà indispensable la dedicació a temps complet en la Universitat d’Alacant, sense que en cap cas puguen exercir-se simultàniament dos o més càrrecs unipersonals de caràcter institucional.  
    
    
    
    
 Article 24. Mandat i remoció  
    
 1. El mandat del director tindrà una durada de quatre anys, i és possible la seua reelecció una sola vegada.  
    
 2. El director podrà ser remogut del seu càrrec en cas d’aprovació d’una moció de censura.  
    
 3. El Claustre de l’Escola Universitària pot exigir la responsabilitat del director mitjançant una moció de censura aprovada per la majoria absoluta dels seus membres. Aquesta moció no podrà proposar-se fins que hagen transcorregut sis mesos des del nomenament.  
    
 4. La moció de censura ha de ser presentada al Claustre, almenys, per un vint-i-cinc per cent dels membres, sense que puga ser votada abans dels deu dies ni més tard dels quinze dies lectius següents a la presentació.  
    
 5. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.  
    
 Article 25. Suplències  
    
 1. En el moment del nomenament, el director establirà l’ordre de prelació en el qual els subdirectors el substituiran en cas de vacant, absència, malaltia, per concurrència a reelecció del mateix càrrec, aprovació d’una moció de censura o dimissió.  
    
 2. En cas de cessament per expiració del mandat, el director continuarà interinament en les seues funcions fins al nomenament del substitut i, en casos extraordinaris, caldrà atenir-se al que disposa l’apartat anterior.  
    
 Capítol 6. Subdirectors i Secretari  
    
 Article 26. Nomenament  
    
 Els subdirectors i el secretaris seran nomenats pel rector, a proposta del director, entre el professorat adscrit al centre. Serà indispensable la dedicació a temps complet en la Universitat d’Alacant, sense que en cap cas puguen exercir-se simultàniament dos o més càrrecs unipersonals en la Universitat d’Alacant.  
    
    
    
    
    
 Article 27. Funcions  
    
 1. Els subdirectors col·laboren amb el director en el govern i la direcció del centre, ocupen totes les funcions que li siguen assignades o delegades per aquest i el substitueixen en cas de vacant, absència o malaltia.  
    
 2. Correspon al secretari:  
    
 a)       Donar fe dels actes i acords del Claustre i de la Junta d’Escola Universitària i de la resta d’òrgans col·legiats en els quals actue.  
 b)       Elaborar i custodiar les actes dels òrgans col·legiats i l’arxiu del centre.  
 c)       Actuar com a dipositari de les actes de qualificació d’exàmens.  
 d)       Expedir els certificats acadèmics i assegurar la publicitat dels acords i documents que corresponga.  
 e)       Proveir el que siga necessari perquè la Junta Electoral dispose de censos actualitzats en el moment de la convocatòria de les diferents eleccions.  
 f)         Totes les funcions que li assigne o delegue el director.  
    
 Article 28. Cessament  
    
 1. Els subdirectors i el secretari cessaran en els seus càrrecs per dimissió, a proposta del director o quan concloga el mandat d’aquest. Continuaran interinament en els seus càrrecs mentre no es produïsca el nomenament de nou subdirector o secretari o, en l’últim cas, d’un nou director.  
    
 2. En cas d’absència o malaltia d’algun subdirector o del secretari, podran ser suplits temporalment pel membre de l’equip que designe el director. Si l’absència o malaltia és superior a sis mesos, el director haurà de designar un altre subdirector o secretari.  
    
 Capítol 7. Normes electorals per a eleccions a Claustre i director  
    
 Article 29. Principis generals  
    
 L’elecció del Claustre, en la seua part electiva, com també l’elecció i, si escau, remoció del director, es farà de conformitat amb les normes electorals generals establides en l’Estatut de la Universitat i les disposicions específiques d’aquest apartat. En tot el que no preveu, serà d’aplicació el Reglament electoral general de la Universitat.  
    
    
    
    
 Article 30. Elecció del claustre  
    
 1. El Claustre de l’Escola Universitària, amb una antelació mínima d’un mes a la data d’expiració del mandat de la renovació del qual es tracte, farà pública la convocatòria d’eleccions i fixarà el calendari electoral.   
    
 2. La Junta Electoral de l’Escola Universitària determinarà el nombre de representants que es triaran de forma directament proporcional. Les fraccions iguals o superiors a 0,50 que resulten del repartiment es corregeixen per excés i, les inferiors, per defecte, per bé que, en tot cas, es garantirà, almenys, un representant per cada col·lectiu.  
    
 3. Cada elector tan sols podrà incloure en la seua papereta de vot un nombre de candidats igual o inferior al setanta per cent dels representants a elegir en el seu col·lectiu, excepte en els col·lectius que únicament hagen d’elegir un representant. Aquesta regla s’exceptuarà també en el cas que el nombre de candidats siga igual o inferior al total dels representants que s’han d’elegir en el seu col·lectiu, en aquest cas s’amortitzarà el tràmit de l’elecció.  
    
 4. El dret al vot anticipat s’exercirà de conformitat amb el Reglament electoral general de la Universitat.  
    
 5. Quan acabe la votació, la mesa electoral procedirà immediatament i en sessió pública a l’escrutini, i estendrà acta dels resultats. Aquesta acta, signada per tots els membres de la mesa, serà lliurada a la Junta Electoral de l’Escola Universitària.  
    
 6. Seran proclamats membres del Claustre els candidats que hagen obtingut un major nombre de vots en el seu cos electoral. Quan dos o més candidats obtinguen el mateix nombre de vots, es donarà preferència per a la seua proclamació al candidat que estiga més temps vinculat al cos electoral pel qual ha presentat la candidatura. En el cas d’alumnes, serà elegit el de més edat.  
    
 Article 31. Elecció del director  
    
 1. El Claustre de l’Escola Universitària, amb una antelació mínima d’un mes a la data d’expiració del mandat ordinari del director, convocarà les eleccions i fixarà el calendari electoral.  
 2. La proclamació definitiva de candidats es farà pública, almenys, amb quinze dies naturals d’antelació al dia de l’elecció. En el termini de deu dies naturals següents des d’aquesta proclamació, els candidats hauran de presentar i fer públic el seu programa.  
    
 3. La votació per a l’elecció de director s’efectuarà en un Claustre d’Escola Universitària convocat exclusivament a tal fi. Els candidats, en el termini màxim d’una hora, exposaran el seu programa davant el Claustre, i a continuació s’obrirà un torn d’intervencions en el qual els membres del Claustre podran expressar les seues opinions referents a això i fer les preguntes oportunes. La sessió serà moderada per la presidència del Claustre.  
    
 4. El sorteig i la constitució de la mesa electoral es portarà a terme el mateix dia previst per a la votació i abans de l’inici d’aquesta.  
    
 5. Quan estiga constituïda la mesa electoral, s’iniciarà la votació per crida, que serà secreta. El dret al vot anticipat s’exercirà de conformitat amb el Reglament electoral general de la Universitat.  
    
 6. En acabar la votació, la mesa electoral procedirà immediatament i en sessió pública a l’escrutini, i estendrà acta dels resultats. Aquesta acta, signada per tots els membres de la mesa, serà lliurada a la Junta Electoral de l’Escola Universitària.  
    
 7. Resultarà elegit el director el candidat que obtinga, en primera votació, més de la meitat dels vots vàlidament emesos pels membres del Claustre de la Facultat. En cas de no obtenir cap dels candidats aquesta majoria es farà, al cap dels dos dies lectius següents, una segona votació, i resultarà elegit el candidat que obtinga més nombre de vots. Si en la segona votació, es produïra empat, s’obrirà un nou procés electoral. En el supòsit d’una sola candidatura únicament es durà a terme la primera volta.  
    
 8. En cas de produir-se el cessament del director per qualsevol causa que no siga el compliment ordinari del seu mandat, el Claustre de la Facultat convocarà en el termini màxim de sis mesos noves eleccions per al que reste del mandat ordinari. Si el Claustre acordara per majoria absoluta que la durada del nou mandat fóra de quatre anys, es dissoldrà i convocarà noves eleccions a Claustre i, posteriorment, a director.  
    
 Article 32. Remoció  
    
 1. La sessió del Claustre en la qual es faça la votació de la moció de censura serà convocada pel director i presidida per la mesa electoral que se sortejarà després de constituir-se aquell. En escoltar les diferents parts, la mesa determinarà els temps d’intervenció assignats a cadascuna d’aquestes.  
    
 2. La mesa llegirà la moció de censura, i el director disposarà a continuació del temps que li haja sigut assignat per a rebatre aquesta moció.  
    
 3. Tot seguit els proponents podran fer ús de la paraula durant el temps assignat a aquest efecte per la mesa.  
    
 4. La votació, que serà secreta, s’efectuarà per crida. No s’admetrà en aquest procés el vot anticipat.  
    
 5. Quan acabe la votació, la mesa electoral procedirà immediatament i en sessió pública a l’escrutini, i estendrà acta dels resultats. Aquesta acta, signada per tots els membres de la mesa, serà lliurada a la Junta Electoral de l’Escola Universitària.  
    
 6. L’aprovació de la moció de censura requerirà el vot favorable de la majoria absoluta dels membres del Claustre.  
    
 7. El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.  
    
 Capítol 8. Normes electorals per a eleccions a Junta d’Escola Universitària  
    
 Article 33. Elecció dels representants del claustre en la Junta d’Escola Universitària  
    
 1. El Claustre de la Facultat establirà, en la seua sessió constitutiva, el nombre de representants que integren la Junta i les disposicions necessàries per a procedir a l’elecció dels representants dels diferents col·lectius que hauran d’integrar-la. Tot seguit es procedirà, en la mateixa sessió, a elegir els representants llevat que el Claustre per majoria absoluta acorde fixar una data diferent per a dur a terme l’elecció. En cas d’ajornament, la nova reunió del Claustre s’haurà de fer dins dels vint dies hàbils següents al de la sessió constitutiva.  
    
  2. El Claustre de la Facultat determinarà el nombre de representants que s’elegiran de forma directament proporcional. Les fraccions iguals o superiors a 0,50 que resulten del repartiment es corregeixen per excés i, les inferiors, per defecte i es garantirà en tot cas, almenys, un representant per cada col·lectiu.  
    
 3. Cada elector tan sols podrà incloure en la seua papereta de vot un nombre de candidats igual o inferior al setanta per cent dels representants que s’han d’elegir en el seu col·lectiu, excepte en aquells col·lectius que únicament hagen d’elegir un representant. Aquesta regla s’exceptuarà també en el cas que el nombre de candidats siga igual o inferior al total dels representants que s’hagen d’elegir en el seu col·lectiu; en aquest cas s’amortitzarà el tràmit de l’elecció.  
    
 4. Amb caràcter previ a la votació se sortejarà i es constituirà la mesa electoral. Havent-se constituït la mesa electoral, s’iniciarà la votació per crida, que serà secreta. No s’admetrà en aquest procés el vot anticipat.  
    
 5. Seran proclamats membres electes de la Junta d’Escola Universitària els candidats que hagen obtingut un major nombre de vots en el seu cos electoral. Quan dos o més candidats obtinguen el mateix nombre de vots, es donarà preferència per a la seua proclamació al candidat que estiga més temps vinculat al cos electoral pel qual ha presentat la candidatura. En el cas d’alumnes, serà elegit el de més edat.  
    
 TÍTOL II: DELEGACIÓ D’ALUMNES  
    
 Article 34. La delegació d’alumnes  
    
 1. En l’Escola Universitària hi haurà una delegació d’alumnes com a òrgan de representació col·lectiva. La delegació estarà composta, com a mínim, per l’alumnat del Claustre universitari elegit en representació de l’Escola Universitària i per l’alumnat del Claustre de l’Escola Universitària.  
    
 2. El Reglament intern de la delegació, que determinarà les seues funcions, composició i funcionament, serà aprovat per la Junta d’Escola Universitària a proposta de la delegació d’alumnes.  
    
 TÍTOL III: RÈGIM ECONÒMIC I FINANCER  
    
 Article 35. Recursos econòmics i materials  
    
 1. L’Escola Universitària disposa dels recursos següents:  
    
 a)       Els que li assigne directament el Consell de Govern, per a la qual cosa disposarà de pressupost propi.  
 b)       Qualssevol altres que li corresponguen per les seues activitats i serveis.  
 c)       Les subvencions o donacions que li siguen atorgades.  
    
 2. L’Escola Universitària disposa dels mitjans materials de suport a la docència que li assigne la Universitat d’Alacant o que s’adquirisquen a càrrec dels seus recursos propis.  
    
 3. En el primer trimestre de cada any el director informarà la Junta sobre l’execució del pressupost de l’exercici anterior.  
 TÍTOL IV : REFORMA DEL REGLAMENT  
    
 Article 36. Iniciativa  
    
 1. Aquest Reglament podrà ser reformat, totalment o parcialment, a iniciativa de:  
 a)       El director.  
 b)       Una quarta part de la Junta de l’Escola Universitària.  
 c)       Una quarta part del Claustre de l’Escola Universitària.  
    
 2. La iniciativa de la Junta i del Claustre de l’Escola Universitària ha d’entendre’s referida a la reforma de la part d’aquest Reglament aprovada respectivament per cadascun d’aquests dos òrgans col·legiats.  
    
 3. La proposta de reforma es formalitzarà mitjançant escrit raonat, dirigit al secretari del centre, fent-hi constar la finalitat de la reforma i el text alternatiu que es proposa.  
    
 Article 37. Tramitació  
 Havent rebut la proposta de reforma, el secretari comprovarà que reuneix els requisits per a ser tramitada i la remetrà als membres de l’òrgan col·legiat competent perquè siga aprovada, amb un termini no inferior a deu dies ni superior a trenta perquè aquests proposen les esmenes que consideren pertinents. Les esmenes rebudes dins del termini establit es remetran als membres del Claustre o de la Junta, segons escaiga, juntament amb la convocatòria de la reunió en la qual es debatrà la proposta.  
    
 Article 38. Aprovació  
    
 1. L’aprovació del projecte de reforma del Reglament requerirà el vot favorable de la majoria absoluta dels membres presents del Claustre o de la Junta de l’Escola Universitària, segons escaiga, sempre que el nombre dels membres presents siga igual o superior a la meitat de membres de l’òrgan col·legiat competent. A aquests efectes s’admet la delegació de vot, i es considera present el membre que haja exercit la delegació.  
    
 2. Una vegada rebutjada una proposta de modificació, aquesta no podrà reiterar-se fins que haja transcorregut un any des de la presentació d’aquesta.  
    
 DISPOSICIÓ ADDICIONAL    
 Totes les denominacions contingudes en aquest Reglament d’òrgans unipersonals de govern, representació, càrrecs i membres de la comunitat universitària, com també qualsevol altra denominació que s’efectue en gènere masculí, s’entendran realitzades i s’utilitzaran indistintament en gènere masculí o femení, segons el sexe del titular que els ocupe o de la persona a la qual faça referència.  
    
 DISPOSICIONS TRANSITÒRIES  
    
 1. Les actuals comissions de la Junta d’Escola Universitària continuaran desenvolupant les seues funcions de conformitat amb els respectius reglaments mentre es revisen, en el termini màxim d’un any. En tot cas, aquestes comissions s’ajustaran a les regles de funcionament establides en aquest Reglament.  
    
 2. Quan acabe el mandat de l’actual director, es convocaran les eleccions per a constituir el nou Claustre.  
    
 DISPOSICIÓ DEROGATÒRIA  
    
 Queda derogat el Reglament intern de l’Escola Universitària d’Òptica i Optometria aprovat per la Junta de Govern de la Universitat d’Alacant de data 28 d’abril de 1989 i les disposicions d’aquesta Escola Universitària que s&rsquo





[Carretera Sant Vicent del Raspeig s/n  
03183 Sant Vicent del Raspeig - Alacant  
 Tel. 61 110 5021 - Fax 38 789 5983](https://www.google.es/maps/@02.485422,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12748&trk=tyah&trkInfo=tarId%9J7950470084381%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)